title: Neuvoston päätös (EU) 2019/53, annettu 20 päivänä joulukuuta 2018, Rotterdamin yleissopimuksen osapuolten konferenssissa Euroopan unionin puolesta otettavasta kannasta määräysten noudattamista koskeviin menettelyihin

text:
                  14.1.2019

                  FI

                  Euroopan unionin virallinen lehti

                  L 10/64

         NEUVOSTON PÄÄTÖS (EU) 2019/53,
         annettu 20 päivänä joulukuuta 2018,
         Rotterdamin yleissopimuksen osapuolten konferenssissa Euroopan unionin puolesta otettavasta kannasta määräysten noudattamista koskeviin menettelyihin
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan ja 207 artiklan 3 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Rotterdamin yleissopimus kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä, jäljempänä ’yleissopimus’, tehtiin unionin puolesta neuvoston päätöksellä 2006/730/EY (1) ja se tuli voimaan 24 päivänä helmikuuta 2004.

                     (2)

                     Yleissopimuksen 22 artiklan mukaan osapuolten konferenssi voi hyväksyä yleissopimukseen lisäliitteitä, joissa määrätään menettelytapaa koskevista, tieteellisistä, teknisistä tai hallinnollisista asioista.

                     (3)

                     Osapuolten konferenssin 9. varsinaisessa kokouksessa, joka järjestetään 29 päivän huhtikuuta ja 10 päivän toukokuuta 2019 välisenä aikana, osapuolet käsittelevät sitä, hyväksytäänkö menettelytapaa koskeva lisäliite, jolla otettaisiin käyttöön määräysten rikkomista koskeva järjestelmä, kuten yleissopimuksen 17 artiklassa edellytetään.

                     (4)

                     On aiheellista vahvistaa osapuolten konferenssissa unionin puolesta otettava kanta, koska menettelytapaa koskeva lisäliite on unionia sitova.

                     (5)

                     Unioni vahvistaa, että on ehdottoman tärkeää edistää monenvälisten ympäristösopimusten ja -standardien parempaa täytäntöönpanoa ja sitoutua siihen maailmanlaajuisesti.

                     (6)

                     Siltä osin kuin yleissopimus kuuluu sekä unionin että jäsenvaltioiden toimivaltaan, komission ja jäsenvaltioiden olisi tehtävä tiivistä yhteistyötä määräysten noudattamista koskevan järjestelmän hyväksymiseksi, jotta unionin edustaminen kansainvälisellä tasolla olisi yhtenäistä,

               ON HYVÄKSYNYT TÄMÄN PÄÄTÖKSEN:

            1 artikla
            Rotterdamin yleissopimuksen tulevassa osapuolten konferenssissa unionin puolesta otettava kanta on tukea tähän päätökseen liitettyä määräysten noudattamista koskevaa asiakirjaluonnosta.
            Ottaen huomioon tilanteen kehittymisen tulevassa osapuolten konferenssissa unionin edustajat voivat sopia vähäisistä muutoksista tähän päätökseen liitettyyn määräysten noudattamista koskevaan asiakirjaluonnokseen ilman uutta neuvoston päätöstä asiasta kuultuaan jäsenvaltioita paikalla järjestettävissä koordinointikokouksissa.

            2 artikla
            Tämä päätös tulee voimaan päivänä, jona se hyväksytään.

            3 artikla
            Tämä päätös julkaistaan Euroopan unionin virallisessa lehdessä.

            Tehty Brysselissä 20 päivänä joulukuuta 2018.

                  Neuvoston puolesta

                  Puheenjohtaja

               E. KÖSTINGER

            (1)  Neuvoston päätös 2006/730/EY, tehty 25 päivänä syyskuuta 2006, kansainvälisen kaupan kohteina olevia tiettyjä vaarallisia kemikaaleja ja torjunta-aineita koskevan ilmoitetun ennakkosuostumuksen menettelystä tehdyn Rotterdamin yleissopimuksen tekemisestä Euroopan yhteisön puolesta (EUVL L 299, 28.10.2006, s. 23).

            LIITE

               Luonnos päätökseksi RC-9/[]: Rotterdamin yleissopimuksen noudattamista koskevat menettelyt ja järjestelmät

               Esittäjä:

               Päättää hyväksyä yleissopimuksen liitteen VII, jossa esitetään Rotterdamin yleissopimuksen noudattamista koskevat menettelyt ja järjestelmät ja joka on tämän päätöksen liitteenä.

               Lisäys

                  Liite VII: Rotterdamin yleissopimuksen noudattamista koskevat menettelyt ja järjestelmät

                           1)

                           Perustetaan valvontakomitea, jäljempänä ’komitea’.

                     Jäsenet

                           2)

                           Komiteaan kuuluu 15 jäsentä. Sopimuspuolet nimittävät jäsenet ja sopimuspuolten konferenssi valitsee heidät Yhdistyneiden kansakuntien viiden alueellisen ryhmän tasapuolisen maantieteellisen edustuksen perusteella.

                           3)

                           Jäsenillä on oltava asiantuntemusta ja erityispätevyyttä yleissopimuksen kattamilla aloilla. Heidän on palveltava objektiivisesti ja yleissopimuksen etujen mukaisesti.

                     Jäsenten valinta

                           4)

                           Sopimuspuolten konferenssi valitsee ensimmäisessä tämän liitteen voimaantulon jälkeen pidettävässä kokouksessaan kahdeksan komitean jäsentä yhdeksi toimikaudeksi ja seitsemän jäsentä kahdeksi toimikaudeksi. Sopimuspuolten konferenssi valitsee kussakin varsinaisessa kokouksessaan kahdeksi toimikaudeksi jäsenet korvaamaan ne jäsenet, joiden toimikausi on päättynyt tai päättyy pian. Jäsenillä voi olla enintään kaksi perättäistä toimikautta. Tätä liitettä varten ”toimikaudella” tarkoitetaan kautta, joka alkaa sopimuspuolten konferenssin varsinaisen kokouksen lopussa ja päättyy seuraavan sopimuspuolten konferenssin varsinaisen kokouksen lopussa.

                           5)

                           Jos komitean jäsen eroaa tai ei muuten pysty suorittamaan toimikauttaan loppuun tai hoitamaan tehtäviään, kyseisen jäsenen nimennyt sopimuspuoli nimeää varajäsenen jäljellä olevaa toimikautta varten.

                     Vastuuhenkilöt

                           6)

                           Komitea valitsee puheenjohtajansa. Komitea valitsee varapuheenjohtajan ja esittelijän vuorotteluperiaatteella sopimuspuolten konferenssin työjärjestyksen 30. säännön mukaisesti.

                     Kokoukset

                           7)

                           Komitea kokoontuu tarvittaessa ja mahdollisuuksien mukaan sopimuspuolten konferenssin kokousten tai yleissopimuksen muiden elinten kokousten yhteydessä.

                           8)

                           Jäljempänä olevan 9 kohdan mukaisesti komitean kokoukset ovat avoinna sopimuspuolille ja yleisölle, jollei komitea toisin päätä.
                           Kun komitea käsittelee 12 tai 13 kohdan mukaisia huomautuksia, komitean kokoukset ovat avoimia sopimuspuolille ja suljettuja yleisölle, jollei sopimuspuoli, jonka osalta määräysten noudattaminen on kyseenalaistettu, muuta sovi.
                           Sopimuspuolilla tai tarkkailijoilla, joille kokous on avoin, ei ole oikeutta osallistua kokoukseen, jolleivät komitea ja sopimuspuoli, jonka osalta määräysten noudattaminen on kyseenalaistettu, muuta sovi.

                           9)

                           Jos tehdään huomautus siitä, että jokin sopimuspuoli ei mahdollisesti noudata määräyksiä, se kutsutaan osallistumaan huomautuksen käsittelyyn komiteassa. Kyseinen sopimuspuoli ei kuitenkaan saa osallistua komitean suosituksen tai päätelmien laatimiseen tai hyväksymiseen.

                           10)

                           Komitean on pyrittävä kaikin tavoin siihen, että kaikista tärkeistä asioista sovitaan yksimielisesti. Jos tämä ei ole mahdollista, raportissa on tuotava esiin kaikkien komitean jäsenten näkökannat. Jos kaikki keinot yksimielisen päätöksen aikaan saamiseksi on käytetty eikä yhteisymmärrykseen ole päästy, päätös on viimeisenä keinona tehtävä paikalla olevien jäsenten neljän viidesosan enemmistöllä ja äänestämällä tai kahdeksan jäsenen päätöksellä sen mukaan, kumpi on suurempi. Komitea on päätösvaltainen, kun paikalla on 10 jäsentä.

                           11)

                           Kunkin komitean jäsenen on vältettävä kaikissa komitean käsiteltävänä olevissa asioissa suoria tai välillisiä eturistiriitoja. Jos jäsenellä on suora tai välillinen eturistiriita tai jäsen on sen sopimuspuolen kansalainen, jonka osalta määräysten noudattaminen on kyseenalaistettu, kyseisen jäsenen on ilmoitettava tästä komitealle ennen asian käsittelyä. Kyseinen jäsen ei saa osallistua tätä asiaa koskevaan komitean suosituksen laatimiseen tai vahvistamiseen.

                           12)

                           Huomautuksia voi esittää kirjallisesti sihteeristön kautta, kun a ja b kohdassa esitetyt edellytykset täyttyvät:

                                       a)

                                       Sopimuspuoli, joka uskoo, ettei se parhaista pyrkimyksistään huolimatta pysty noudattamaan tiettyjä yleissopimuksen velvoitteita. Tällöin huomautuksen olisi sisällettävä yksityiskohtaiset tiedot siitä, mitkä velvoitteet ovat kyseessä, sekä arviointi syistä, joiden vuoksi sopimuspuoli ei mahdollisesti pysty täyttämään velvoitteitaan. Lisäksi voidaan mahdollisuuksien mukaan antaa muita tietoja tai neuvoja siitä, missä lisätietoja on saatavilla. Huomautus voi sisältää ehdotuksia ratkaisuiksi, joiden sopimuspuoli katsoo olevan kaikkein sopivimpia sen erityistarpeita varten.

                                       b)

                                       Sopimuspuoli, johon toisen sopimuspuolen väitetty yleissopimuksen velvoitteiden laiminlyönti vaikuttaa suoraan tai todennäköisesti vaikuttaa suoraan. Sopimuspuolen, joka aikoo tehdä huomautuksen tämän alakohdan perusteella, olisi ennen huomautuksen tekemistä kuultava sopimuspuolta, jonka osalta määräysten noudattaminen kyseenalaistetaan. Huomautuksen olisi sisällettävä tiedot siitä, mistä erityisistä velvoitteista on kyse, sekä huomautusta tukevat tiedot, myös siitä, miten asia vaikuttaa tai todennäköisesti vaikuttaa sopimuspuoleen.

                           13)

                           Jotta komitea voi arvioida mahdollisia vaikeuksia, joita sopimuspuolilla on yleissopimuksen 4 artiklan 1 kohdan, 5 artiklan 1 ja 2 kohdan ja 10 artiklan velvoitteiden täyttämisessä, se ilmoittaa asiasta kirjallisesti asianomaiselle sopimuspuolelle saatuaan sihteeristöltä tiedot, jotka sopimuspuolet ovat toimittaneet mainittujen määräysten mukaisesti. Jos asiaa ei ole ratkaistu 90 päivän kuluessa sihteeristön kautta käydyillä neuvotteluilla asianomaisen sopimuspuolen kanssa, ja komitea käsittelee asiaa edelleen, sen on tehtävä niin 16–24 kohtien mukaisesti.

                           14)

                           Sihteeristön on toimitettava 12 kohdan a alakohdan mukaisesti tehdyt huomautukset eteenpäin kahden viikon kuluessa niiden vastaanottamisesta komitean jäsenille komitean seuraavassa kokouksessa tapahtuvaa käsittelyä varten.

                           15)

                           Sihteeristön on kahden viikon kuluessa siitä, kun se on saanut 12 kohdan b alakohdan mukaisesti tai 13 kohdan edistämiseksi tehdyn huomautuksen, lähetettävä kopio huomautuksesta sopimuspuolelle, jonka osalta yleissopimuksen määräysten noudattaminen kyseenalaistetaan, sekä komitean jäsenille komitean seuraavassa kokouksessa tapahtuvaa käsittelyä varten.

                           16)

                           Sopimuspuolet, joiden osalta määräysten noudattaminen on kyseenalaistettu, voivat esittää vastauksia tai huomioita tässä päätöksessä esitettyjen menettelyjen kaikissa vaiheissa.

                           17)

                           Lisätiedot, jotka sopimuspuoli, jonka osalta määräysten noudattaminen on kyseenalaistettu, on toimittanut vastauksena huomautukseen, olisi toimitettava eteenpäin sihteeristölle kolmen kuukauden kuluessa asianomaisen sopimuspuolen huomautuksen vastaanottamisesta, jolleivät tietyn tapauksen olosuhteet edellytä pidempää määräaikaa, tämän kuitenkaan rajoittamatta 16 kohdan soveltamista. Tällaiset tiedot on välittömästi toimitettava komitean jäsenille komitean seuraavassa kokouksessa tapahtuvaa käsittelyä varten. Jos huomautus on tehty 12 kohdan b alakohdan mukaisesti, sihteeristön on toimitettava tiedot eteenpäin sopimuspuolelle, joka on tehnyt huomautuksen.

                           18)

                           Komitea voi päättää, ettei se käsittele huomautuksia, joiden se katsoo olevan

                                       a)

                                       vähämerkityksisiä;

                                       b)

                                       ilmeisen perusteettomia.

                     Tilanteen ratkaisemisen helpottaminen

                           19)

                           Komitean on käsiteltävä kaikki huomautukset, jotka on tehty sille 12 kohdan mukaisesti tai 13 kohdan edistämiseksi, ja sen on pyrittävä vahvistamaan tosiasiat ja ongelman perussyyt sekä helpottamaan sen ratkaisemista ottaen huomioon yleissopimuksen 16 artiklan. Tätä varten komitea voi antaa sopimuspuolelle

                                       a)

                                       neuvoja;

                                       b)

                                       ei-sitovia suosituksia;

                                       c)

                                       muita lisätietoja, joita voidaan tarvita sopimuspuolen avustamiseksi noudattamissuunnitelman sekä aikataulujen ja tavoitteiden laatimisessa.

                     Mahdolliset toimenpiteet noudattamiskysymysten käsittelemiseksi

                           20)

                           Jos komitea katsoo sen jälkeen, kun on noudatettu 19 kohdassa esitettyä menettelyä tilanteen ratkaisemisen helpottamiseksi ja otettu huomioon noudattamisvaikeuksien syy, tyyppi, laajuus ja tiheys, mukaan lukien niiden sopimuspuolten taloudelliset ja tekniset valmiudet, joiden osalta määräysten noudattaminen on kyseenalaistettu, tarpeelliseksi ehdottaa lisätoimenpiteitä sopimuspuolen noudattamisongelmien käsittelemiseksi, se voi suositella sopimuspuolten konferenssille, pitäen mielessä sen yleissopimuksen 18 artiklan 5 kohdan c alakohdan mukaiset mahdollisuudet, että se harkitsee määräysten noudattamiseksi seuraavia toimenpiteitä, jotka on toteutettava kansainvälisen lainsäädännön mukaisesti:

                                       a)

                                       annetaan yleissopimuksen mukaista lisätukea kyseessä olevalle sopimuspuolelle ja tapauksen mukaan myös helpotetaan rahoitusresurssien ja teknisen avun saantia sekä valmiuksien kehittämistä;

                                       b)

                                       annetaan neuvoja määräysten noudattamisesta tulevaisuudessa, jotta sopimuspuolet voivat helpommin panna täytäntöön yleissopimuksen määräykset ja edistää kaikkien sopimuspuolten välistä yhteistyötä;

                                       c)

                                       esitetään kyseessä olevalle sopimuspuolelle selvityspyyntö sen toteuttamista toimista;

                                       d)

                                       annetaan lausunto, jossa esitetään huoli määräysten mahdollisesta noudattamatta jättämisestä tulevaisuudessa;

                                       e)

                                       annetaan lausunto, jossa esitetään huoli määräysten mahdollisesta senhetkisestä noudattamatta jättämisestä;

                                       f)

                                       pyydetään pääsihteeriä julkistamaan tapaukset, joissa määräyksiä ei noudateta;

                                       g)

                                       suositetaan sitä, että määräyksiä noudattamatta jättänyt sopimuspuoli käsittelee tapauksen tavoitteenaan tilanteen ratkaiseminen.

                     Tietojen käsittely

                           21)

                                          1)

                                          Komitea voi sihteeristön kautta saada asiaankuuluvia tietoja seuraavilta tahoilta:

                                                      a)

                                                      sopimuspuolet;

                                                      b)

                                                      muut asianmukaiset lähteet, siten kuin se katsoo tarpeelliseksi ja asianmukaiseksi, asianomaisen sopimuspuolen ennalta antaman suostumuksen perusteella tai sopimuspuolten konferenssin ohjeiden mukaisesti;

                                                      c)

                                                      yleissopimuksen tiedonvälitysjärjestelmä ja asiaankuuluvat hallitustenväliset järjestöt. Komitean on toimitettava tällaiset tiedot asianomaiselle sopimuspuolelle ja pyydettävä sitä esittämään kommenttinsa asiasta.

                                          2)

                                          Komitea voi myös pyytää sihteeristöltä tietoja komitean tarkasteltavana olevista asioista, tarvittaessa myös raportin muodossa.

                           22)

                           Tarkastellakseen 25 kohdan mukaisia järjestelmiin liittyviä määräysten noudattamista koskevia yleisiä kysymyksiä komitea voi

                                       a)

                                       pyytää tietoja kaikilta sopimuspuolilta;

                                       b)

                                       pyytää asian kannalta merkityksellisiä tietoja luotettavilta lähteiltä ja ulkopuolisilta asiantuntijoilta sopimuspuolten konferenssin asiaa koskevien ohjeiden mukaisesti; sekä

                                       c)

                                       kuulla sihteeristöä ja hyödyntää sen kokemuksia ja tietämysperustaa.

                           23)

                           Jollei yleissopimuksen 14 artiklasta muuta johdu, komitean, minkä tahansa sopimuspuolen ja asian käsittelyyn osallistuvan henkilön on varmistettava luottamuksellisina saatujen tietojen luottamuksellisuus.

                     Valvonta

                           24)

                           Valvontakomitean olisi valvottava 19 tai 20 kohdan mukaisesti toteutettujen toimien seurauksia.

                     Yleiset noudattamista koskevat kysymykset

                           25)

                           Valvontakomitea voi tarkastella kaikkia sopimuspuolia koskevia järjestelmiin liittyviä noudattamista koskevia yleisiä kysymyksiä, jos

                                       a)

                                       sopimuspuolten konferenssi sitä pyytää;

                                       b)

                                       komitea saa sihteeristöltä tietoja, jotka sihteeristö yleissopimuksen mukaisten tehtäviensä mukaisesti toimiessaan on saanut sopimuspuolilta ja toimittanut komitealle ja joiden perusteella komitea päättää, että on tarpeen tarkastella yleistä määräysten noudattamatta jättämistä ja laatia tästä raportti sopimuspuolten konferenssille.

                     Sopimuspuolten konferenssille osoitetut raportit

                           26)

                           Komitean on toimitettava kullekin sopimuspuolten konferenssin varsinaiselle kokoukselle raportti, jossa otetaan huomioon

                                       a)

                                       komitean tekemä työ;

                                       b)

                                       komitean päätelmät tai suositukset;

                                       c)

                                       komitean tuleva työohjelma, mukaan lukien niiden suunniteltujen kokousten aikataulu, joita se pitää tarpeellisina työohjelmansa toteuttamista, sopimuspuolten konferenssin käsittelyä ja hyväksymistä varten.

                     Muut sopimuspuolten konferenssin alaiset elimet

                           27)

                           Jos komitean toiminnassa tiettyjen kysymysten osalta on päällekkäisyyttä muun Rotterdamin yleissopimuksen elimen tehtävien kanssa, sopimuspuolten konferenssi voi ohjata komitean kuulemaan kyseistä elintä.

                     Tietojenvaihto muiden asian kannalta merkityksellisten monenvälisten ympäristösopimusten kanssa

                           28)

                           Komitea voi tarvittaessa hankkia erityisiä tietoja sopimuspuolten konferenssin pyynnöstä tai suoraan määräysten noudattamista valvovilta komiteoilta, jotka käsittelevät vaarallisia aineita ja jätteitä, muiden asiaa koskevien monenvälisten ympäristösopimusten puitteissa, ja raportoida näistä toimista sopimuspuolten konferenssille.

                     Yleissopimuksen noudattamista koskevan järjestelmän uudelleentarkastelu

                           29)

                           Sopimuspuolten konferenssi tarkastelee säännöllisesti tässä liitteessä esitettyjen menettelyjen ja järjestelmien täytäntöönpanoa.

                     Suhde riitojen ratkaisuun

                           30)

                           Nämä menettelyt ja järjestelmät eivät rajoita yleissopimuksen 20 artiklan soveltamista.


title: Komission päätös (EU) 2019/236, annettu 7 päivänä helmikuuta 2019, Euroopan komission unionin toimielinten sisäisen turvallisuuden vuoksi suorittamaa henkilötietojen käsittelyä koskevien sisäisten sääntöjen vahvistamisesta siltä osin kuin on kyse tietojen antamisesta rekisteröidyille ja rekisteröityjen tiettyjen oikeuksien rajoittamisesta

text:
                  8.2.2019

                  FI

                  Euroopan unionin virallinen lehti

                  L 37/144

         KOMISSION PÄÄTÖS (EU) 2019/236,
         annettu 7 päivänä helmikuuta 2019,
         Euroopan komission unionin toimielinten sisäisen turvallisuuden vuoksi suorittamaa henkilötietojen käsittelyä koskevien sisäisten sääntöjen vahvistamisesta siltä osin kuin on kyse tietojen antamisesta rekisteröidyille ja rekisteröityjen tiettyjen oikeuksien rajoittamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen ja erityisesti sen 249 artiklan 1 kohdan,
         sekä katsoo seuraavaa:

                     (1)

                     Komission on toimittava turvallisessa ja vakaassa ympäristössä. Sen saavuttamiseksi tarvitaan johdonmukainen ja yhdennetty komission turvallisuutta koskeva lähestymistapa, jolla varmistetaan asianmukainen ja tiedossa oleviin riskeihin suhteutettu henkilöiden, omaisuuden ja tiedon suojaamisen taso sekä tehokkaiden ja oikea-aikaisten turvatoimien toteuttaminen. Komissioon kohdistuu turvallisuuden alalla suuria uhkia ja haasteita, jotka liittyvät erityisesti terrorismiin, kyberhyökkäyksiin sekä poliittiseen ja kaupalliseen vakoiluun.

                     (2)

                     Henkilöiden, omaisuuden ja tiedon turvallisuuden varmistamiseksi komissio toteuttaa erityisesti henkilöstöhallinnon ja turvallisuustoiminnan pääosaston alaisen turvallisuusasioista vastaavan linjan kautta päätöksessä (EU, Euratom) 2015/443 (1) säädettyjä toimenpiteitä, joihin sisältyy useiden henkilötietoryhmien käsittelyä. Näihin toimenpiteisiin kuuluvat päätöksen (EU, Euratom) 2015/443 7 artiklan 5 kohdan mukaiset turvallisuuden taustatarkistukset, 12 artiklan mukaiset uhka-arviot ja 13 artiklan mukaiset turvallisuusselvitykset. Komissio kerää tutkintavaltuuksiensa puitteissa tutkinnan kannalta olennaisia tietoja, myös henkilötietoja, eri lähteistä – viranomaisilta ja luonnollisilta henkilöiltä – ja vaihtaa tietoja unionin muiden toimielinten, elinten ja laitosten sekä jäsenvaltioiden ja kolmansien maiden toimivaltaisten viranomaisten sekä kansainvälisten järjestöjen kanssa ennen tutkimus- tai koordinointitoimia, niiden aikana ja niiden jälkeen.

                     (3)

                     Komission käsittelemät henkilötietoluokat ovat esimerkiksi tunnistetietoja, yhteystietoja, työhön tai ammattiin liittyviä tietoja tai tietoja, jotka liittyvät taustatarkistuksen, uhka-arvion tai turvallisuusselvityksen aiheeseen. Henkilötiedot säilytetään suojatussa sähköisessä ympäristössä, joka estää lainvastaisen pääsyn tietoihin ja niiden lainvastaisen siirtämisen komission ulkopuolisille henkilöille. Henkilötietoja säilytetään tutkimuksesta vastaavassa komission yksikössä tutkimuksen päättymiseen saakka. Eri käsittelyihin sovelletaan erilaisia säilytysaikoja tutkinnan tyypin mukaan, toisin sanoen sen mukaan, onko kyseessä rikosepäily, vastatiedustelu tai terrorismin torjunta. Säilytysajan päättyessä asiaa koskevat tiedot, myös henkilötiedot, poistetaan (2).

                     (4)

                     Rekisterinpitäjänä komissio on tehtäviään hoitaessaan velvollinen kunnioittamaan henkilötietojen käsittelyyn liittyviä luonnollisten henkilöiden oikeuksia, jotka tunnustetaan Euroopan unionin perusoikeuskirjan 8 artiklan 1 kohdassa ja Euroopan unionin toiminnasta tehdyn sopimuksen 16 artiklan 1 kohdassa, sekä Euroopan parlamentin ja neuvoston asetuksessa (EU) 2018/1725 (3) säädettyjä oikeuksia. Samalla komissio noudattaa päätöksen (EU, Euratom) 2015/443 9 artiklassa säädettyjä tiukkoja salassapitosuojaa koskevia sääntöjä.

                     (5)

                     Tietyissä olosuhteissa on tarpeen sovittaa yhteen asetuksen (EU) 2018/1725 mukaiset rekisteröityjen oikeudet ja komission tarve suorittaa tehokkaasti henkilöiden, omaisuuden ja tiedon turvallisuuden varmistamiseen liittyvät tehtävät komissiossa, erityisesti turvallisuusselvitykset, päätöksen (EU, Euratom) 2015/443 mukaisesti samalla muiden rekisteröityjen perusoikeuksia ja -vapauksia täysin kunnioittaen. Tätä varten asetuksen (EU) 2018/1725 25 artiklan 1 kohdan c, d ja h alakohdassa annetaan komissiolle mahdollisuus rajoittaa kyseisen asetuksen 14–17, 19, 20 ja 35 artiklan soveltamista sekä 4 artiklan 1 kohdan a alakohdassa tarkoitettua läpinäkyvyyden periaatetta siltä osin kuin sen säännökset vastaavat 14–17, 19 ja 20 artiklassa säädettyjä oikeuksia ja velvollisuuksia.

                     (6)

                     Jotta voidaan varmistaa, että komissio suorittaa tehokkaasti henkilöiden, omaisuuden ja tietojen turvallisuuden varmistamiseen komissiossa liittyvät tehtävänsä, erityisesti turvallisuusselvitykset, päätöksen (EU, Euratom) 2015/443 mukaisesti ja noudattaa samalla henkilötietojen suojaa koskevia normeja asetuksen (EU) 2018/1725 mukaisesti, on tarpeen hyväksyä sisäiset säännöt, joiden nojalla komissio voi rajoittaa rekisteröityjen oikeuksia asetuksen (EU) 2018/1725 25 artiklan 1 kohdan c, d ja h alakohdan mukaisesti.

                     (7)

                     Sisäisten sääntöjen olisi katettava kaikki käsittelytoimet, joita komissio suorittaa hoitaessaan erityisesti turvallisuuden alan tutkintatoimiin liittyviä tehtäviään henkilöiden, omaisuuden ja tiedon turvallisuuden varmistamiseksi päätöksen (EU, Euratom) 2015/443 mukaisesti. Niitä olisi sovellettava käsittelytoimiin, joita toteutetaan ennen tutkimuksen aloittamista, tutkimuksen aikana sekä tutkimusten tuloksista johtuvien jatkotoimien seurannan aikana.

                     (8)

                     Asetuksen (EU) 2018/1725 14, 15 ja 16 artiklan noudattamiseksi komission olisi tiedotettava kaikille yksityishenkilöille verkkosivustollaan julkaistavilla tietosuojaselosteilla läpinäkyvästi ja johdonmukaisesti henkilötietojen käsittelyä koskevista toimistaan ja yksityishenkilöiden oikeuksista.

                     (9)

                     Lisäksi komission olisi erikseen ilmoitettava turvallisuusselvityksistä niihin liittyville rekisteröidyille, eli asianomaisille henkilöille ja todistajille. Komission olisi lisäksi erikseen ilmoitettava asiasta henkilöille, joiden tietoja käsitellään päätöksen (EU, Euratom) 2015/443 7 artiklan 5 kohdan ja 12 artiklan 1 kohdan d ja e alakohdan nojalla tehtävissä turvatoimenpiteissä, joihin kuuluvat komission tilojen, viestintä- ja tietojärjestelmien sekä laitteiden tarkastaminen.

                     (10)

                     Asetuksen (EU) 2018/1725 25 artiklan perusteella komission voi olla tarpeen rajoittaa tietojen antamista rekisteröidyille ja rekisteröityjen muita oikeuksia erityisesti turvallisuusselvityksen, sen tutkintavälineiden ja -menetelmien, muiden viranomaisten suorittamien turvallisuusselvitysten ja menettelyjen sekä muiden kyseiseen turvallisuusselvitykseen, tutkimuksiin ja/tai menettelyihin liittyvien henkilöiden oikeuksien suojaamiseksi.

                     (11)

                     Joissakin tapauksissa tiettyjen tietojen antaminen rekisteröidyille tai käynnissä olevan selvityksen tai päätöksen (EU, Euratom) 2015/443 12 artiklan 1 kohdan d alakohdan ja e alakohdan mukaisten turvatoimien eli komission tilojen viestintä- ja tietojärjestelmien ja laitteiden tarkastamisen paljastaminen voisivat estää kokonaan selvityksen tarkoituksen saavuttamisen ja komission mahdollisuuden varmistaa oma turvallisuutensa ja erityisesti suorittaa turvallisuusselvityksiä tehokkaasti tulevaisuudessa tai vaikeuttaa niitä huomattavasti.

                     (12)

                     Tehokkaan yhteistyön ylläpitämiseksi päätöksen (EU, Euratom) 2015/443 17 artiklan 2 ja 3 kohdan mukaisesti komission voi olla myös tarpeen rajoittaa rekisteröityjen oikeuksien soveltamista unionin muiden toimielinten, elinten ja laitosten tai jäsenvaltioiden toimivaltaisten viranomaisten käsittelytoimien suojaamiseksi. Tätä varten komission olisi kuultava näitä toimielimiä, elimiä, laitoksia ja viranomaisia rajoitusten asettamisen perusteista sekä rajoitusten tarpeellisuudesta ja oikeasuhteisuudesta.

                     (13)

                     Komission saattaa olla tarpeen rajoittaa myös tietojen antamista rekisteröidyille ja rekisteröityjen muiden oikeuksien käyttöä, joka liittyy kolmansista maista tai kansainvälisiltä järjestöiltä saatuihin henkilötietoihin, jotta se kykenee täyttämään velvoitteensa tehdä yhteistyötä kyseisten maiden tai järjestöjen kanssa ja näin turvaamaan unionin tärkeän yleisen edun mukaisen tavoitteen. Joissakin tapauksissa rekisteröidyn edut tai perusoikeudet saattavat kuitenkin painaa enemmän kuin kansainvälisen yhteistyön intressit.

                     (14)

                     Komission olisi käsiteltävä kaikki rajoitukset läpinäkyvästi ja rekisteröitävä vastaavaan rekisteröintijärjestelmään kaikki tapaukset, joissa rajoituksia sovelletaan.

                     (15)

                     Rekisterinpitäjät voivat asetuksen (EU) 2018/1725 25 artiklan 8 kohdan nojalla lykätä rajoituksen soveltamisen syitä koskevaa ilmoitusta rekisteröidylle, jättää sen tekemättä tai evätä sen, jos tietojen antaminen vaarantaisi jollakin tavoin rajoituksen tarkoituksen. Tämä koskee etenkin asetuksen (EU) 2018/1725 16 ja 35 artiklassa tarkoitettuja oikeuksia koskevia rajoituksia.

                     (16)

                     Komission olisi tarkasteltava käyttöön otettuja rajoituksia säännöllisesti, jotta voidaan varmistaa, että asetuksen (EU) 2018/1725 16 ja 35 artiklassa tarkoitettuja rekisteröityjen tiedonsaantioikeuksia rajoitetaan vain niin kauan kuin rajoitukset ovat välttämättömiä komission turvallisuuden varmistamiselle ja erityisesti sen turvallisuusselvitysten suorittamiselle.

                     (17)

                     Jos rajoitetaan rekisteröityjen muita oikeuksia, rekisterinpitäjän olisi arvioitava tapauskohtaisesti, vaarantaisiko rajoituksesta ilmoittaminen sen tarkoituksen.

                     (18)

                     Komission tietosuojavastaavan olisi tehtävä riippumaton arviointi rajoitusten soveltamisesta, jotta voidaan varmistaa tämän päätöksen noudattaminen.

                     (19)

                     Euroopan tietosuojavaltuutettu antoi lausunnon 10 päivänä joulukuuta 2018,

               ON HYVÄKSYNYT TÄMÄN PÄÄTÖKSEN:

            1 artikla
            Kohde ja soveltamisala

               1.   Tässä päätöksessä vahvistetaan säännöt, joita komissio noudattaa ilmoittaessaan rekisteröidyille asetuksen (EU) 2018/1725 14, 15 ja 16 artiklan mukaisesti, että heidän tietojaan käsitellään, kun komissio suorittaa päätöksen (EU, Euratom) 2015/443 mukaisia tehtäviään.
               Siinä vahvistetaan myös edellytykset, joiden täyttyessä komissio voi rajoittaa asetuksen (EU) 2018/1725 4, 14–17, 19, 20 ja 35 artiklan soveltamista mainitun asetuksen 25 artiklan 1 kohdan c, d ja h alakohdan mukaisesti.

               2.   Tätä päätöstä sovelletaan komission suorittamaan henkilötietojen käsittelyyn, joka tehdään sellaista toimintaa varten tai sellaisen toiminnan yhteydessä, jota komissio toteuttaa päätöksen (EU, Euratom) 2015/443 mukaisesti henkilöiden, omaisuuden ja tiedon turvallisuuden varmistamiseksi.

            2 artikla
            Sovellettavat poikkeukset ja rajoitukset

               1.   Komissio harkitsee asetuksen (EU) 2018/1725 mukaisiin rekisteröityjen oikeuksiin liittyviä tehtäviään hoitaessaan, sovelletaanko jotakin mainitussa asetuksessa säädetyistä poikkeuksista.

               2.   Jollei tämän päätöksen 3–7 artiklasta muuta johdu, komissio voi rajoittaa asetuksen (EU) 2018/1725 14–17, 19, 20 ja 35 artiklan soveltamista sekä kyseisen asetuksen 4 artiklan 1 kohdan a alakohdassa mainitun läpinäkyvyysperiaatteen soveltamista, siltä osin kuin sen säännökset vastaavat asetuksen (EU) 2018/1725 14–17, 19 ja 20 artiklassa säädettyjä oikeuksia ja velvollisuuksia, jos kyseisten oikeuksien ja velvollisuuksien toteuttaminen vaarantaisi unionin toimielinten, elinten ja laitosten sekä niiden sähköisten viestintäverkkojen sisäisen turvallisuuden muun muassa tutkimusvälineiden ja -menetelmien paljastumisen vuoksi tai vaikuttaisi haitallisesti muiden rekisteröityjen oikeuksiin ja vapauksiin.

               3.   Jollei 3–7 artiklasta muuta johdu, komissio voi rajoittaa tämän artiklan 2 kohdassa tarkoitettuja oikeuksia ja velvollisuuksia siltä osin kuin on kyse henkilötiedoista, jotka on saatu unionin muilta toimielimiltä, elimiltä ja laitoksilta, jäsenvaltioiden tai kolmansien maiden toimivaltaisilta viranomaisilta tai kansainvälisiltä järjestöiltä, seuraavissa tilanteissa:

                           a)

                           kun unionin muut toimielimet, elimet ja laitokset voisivat rajoittaa kyseisten oikeuksien ja velvollisuuksien toteuttamista muiden asetuksen (EU) 2018/1725 25 artiklassa tarkoitettujen säädösten nojalla tai mainitun asetuksen IX luvun tai Euroopan parlamentin ja neuvoston asetuksen (EU) 2016/794 (4) tai neuvoston asetuksen (EU) 2017/1939 (5) mukaisesti;

                           b)

                           kun jäsenvaltioiden toimivaltaiset viranomaiset voisivat rajoittaa kyseisten oikeuksien ja velvollisuuksien toteuttamista Euroopan parlamentin ja neuvoston asetuksen (EU) 2016/679 (6) 23 artiklassa tarkoitettujen säädösten perusteella tai sellaisten kansallisten toimenpiteiden nojalla, joilla saatetaan Euroopan parlamentin ja neuvoston direktiivin (EU) 2016/680 (7) 13 artiklan 3 kohta, 15 artiklan 3 kohta tai 16 artiklan 3 kohta osaksi kansallista lainsäädäntöä;

                           c)

                           kun kyseisten oikeuksien tai velvollisuuksien toteuttaminen voisi vaarantaa yhteistyön, jota komissio tekee kolmansien maiden tai kansainvälisten järjestöjen kanssa mahdolliseen vastatiedusteluun ja terrorismin torjuntaan liittyvän tietojenvaihdon ja komission turvallisuusselvitysten suorittamisen yhteydessä.

                     Ennen kuin komissio soveltaa rajoituksia ensimmäisen alakohdan a ja b alakohdassa mainituissa tilanteissa, se kuulee asianomaisia unionin toimielimiä, elimiä ja laitoksia tai jäsenvaltioiden toimivaltaisia viranomaisia, paitsi jos komissiolle on selvää, että rajoituksen soveltamisesta säädetään jossakin näissä alakohdissa mainituista säädöksistä tai tällainen kuuleminen vaarantaisi päätöksen (EU, Euratom) 2015/443 mukaisen komission toiminnan tarkoituksen.
               Tämän kohdan ensimmäisen alakohdan c alakohtaa ei sovelleta, jos komission intressi tehdä yhteistyötä kolmansien maiden tai kansainvälisten järjestöjen kanssa syrjäytyy rekisteröityjen intressien tai perusoikeuksien ja vapauksien vuoksi.

               4.   Edellä olevilla 1, 2 ja 3 kohdalla ei rajoiteta sellaisten muiden komission päätösten soveltamista, joissa säädetään sisäisistä säännöistä, jotka koskevat tietojen antamista rekisteröidyille ja eräiden asetuksen (EU) 2018/1725 25 artiklassa tarkoitettujen oikeuksien rajoittamista, eikä niillä myöskään rajoiteta komission työjärjestyksen 23 artiklan soveltamista.

            3 artikla
            Tietojen antaminen rekisteröidyille

               1.   Komissio julkaisee verkkosivustollaan tietosuojaselosteet, joissa tiedotetaan kaikille rekisteröidyille sen toimista, joihin liittyy rekisteröityjen henkilötietojen käsittelyä ja jotka se suorittaa toteuttaakseen päätöksen (EU, Euratom) 2015/443 mukaiset tehtävänsä.

               2.   Komissio ilmoittaa erikseen asianmukaisessa muodossa henkilötietojen käsittelystä niille todistajille ja henkilöille, joita turvallisuusselvitys koskee. Lisäksi komissio ilmoittaa asiasta erikseen henkilöille, joiden tietoja käsitellään päätöksen (EU, Euratom) 2015/443 7 artiklan 5 kohdan ja 12 artiklan 1 kohdan d ja e alakohdan nojalla tehtävien turvatoimenpiteiden eli komission tilojen, viestintä- ja tietojärjestelmien sekä laitteiden tarkastamisen yhteydessä.

               3.   Jos komissio rajoittaa kokonaan tai osittain tämän artiklan 2 kohdassa tarkoitettujen tietojen toimittamista rekisteröidylle, se kirjaa ja rekisteröi rajoituksen syyt tämän päätöksen 6 artiklan mukaisesti.

            4 artikla
            Rekisteröityjen oikeus saada pääsy tietoihin, oikeus saada tiedot poistetuksi ja oikeus saada käsittely rajoitetuksi

               1.   Kun komissio kokonaan tai osittain rajoittaa asetuksen (EU) 2018/1725 17 artiklassa tarkoitettua rekisteröityjen oikeutta päästä tietoihin, 19 artiklassa tarkoitettua oikeutta saada tiedot poistetuksi tai 20 artiklassa tarkoitettua oikeutta rajoittaa tietojen käsittelyä, sen on tietoihin pääsyä, tietojen poistamista tai käsittelyn rajoittamista koskevaan asianomaisen rekisteröidyn pyyntöön antamassaan vastauksessa ilmoitettava sovelletusta rajoituksesta ja sen pääasiallisista syistä sekä mahdollisuudesta tehdä kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.

               2.   Tämän artiklan 1 kohdassa tarkoitetun rajoituksen syitä koskevaa ilmoitusta voidaan lykätä, se voidaan jättää tekemättä tai se voidaan evätä, jos se vaarantaisi rajoituksen tarkoituksen.

               3.   Komissio kirjaa ja rekisteröi rajoituksen syyt tämän päätöksen 6 artiklan mukaisesti.

               4.   Jos oikeutta päästä tietoihin rajoitetaan kokonaan tai osittain, rekisteröity voi käyttää oikeuttaan päästä tietoihin Euroopan tietosuojavaltuutetun välityksellä asetuksen (EU) 2018/1725 25 artiklan 6, 7 ja 8 kohdan mukaisesti.

            5 artikla
            Henkilötietojen tietoturvaloukkauksesta ilmoittaminen rekisteröidyille
            Jos komissio rajoittaa asetuksen (EU) 2018/1725 35 artiklassa tarkoitettua henkilötietojen tietoturvaloukkauksesta ilmoittamista rekisteröidyille, sen on kirjattava ja rekisteröitävä rajoituksen syyt tämän päätöksen 6 artiklan mukaisesti.

            6 artikla
            Rajoitusten kirjaaminen ja rekisteröinti

               1.   Komissio kirjaa kaikkien tämän päätöksen nojalla sovellettavien rajoitusten syyt sekä arvion rajoituksen tarpeellisuudesta ja oikeasuhteisuudesta, ottaen huomioon asetuksen (EU) 2018/1725 25 artiklan 2 kohdassa esitetyt asiaan liittyvät näkökohdat.
               Kirjatuissa tiedoissa on tällöin ilmoitettava, miten oikeuksien käyttäminen vaarantaisi päätöksen (EU, Euratom) 2015/443 mukaisten komission tehtävien tai 2 artiklan 2 tai 3 kohdan nojalla sovellettujen rajoitusten tarkoituksen tai vaikuttaisi haitallisesti muiden rekisteröityjen oikeuksiin ja vapauksiin.

               2.   Kirjatut tiedot ja tarvittaessa asiakirjat, joista perusteena olevat seikat tai oikeudelliset syyt käyvät ilmi, on rekisteröitävä. Ne annetaan pyynnöstä Euroopan tietosuojavaltuutetun käyttöön.

            7 artikla
            Rajoitusten kesto

               1.   Tämän päätöksen 3, 4 ja 5 artiklassa tarkoitettuja rajoituksia sovelletaan niin kauan kuin niiden perusteet ovat voimassa.

               2.   Kun tämän päätöksen 3 tai 5 artiklassa tarkoitetut rajoituksen syyt eivät ole enää voimassa, komissio poistaa rajoituksen ja ilmoittaa rajoituksen pääasialliset syyt rekisteröidylle. Komissio ilmoittaa samalla rekisteröidylle mahdollisuudesta tehdä milloin tahansa kantelu Euroopan tietosuojavaltuutetulle tai käyttää muita oikeussuojakeinoja Euroopan unionin tuomioistuimessa.

               3.   Komissio tarkastelee 4 ja 6 artiklassa tarkoitettujen rajoitusten soveltamista uudelleen kuuden kuukauden välein niiden käyttöön ottamisesta alkaen sekä tutkimuksen päättämisen yhteydessä. Tämän jälkeen komissio seuraa vuosittain, onko rajoitus ja/tai lykkäys tarpeen pitää voimassa.

            8 artikla
            Tietosuojavastaavan suorittama arviointi

               1.   Komission tietosuojavastaavalle ilmoitetaan ilman aiheetonta viivytystä aina, kun rekisteröidyn oikeuksia rajoitetaan tämän päätöksen mukaisesti. Tietosuojavastaavalle annetaan pyynnöstä pääsy kirjattuihin tietoihin sekä kaikkiin asiakirjoihin, jotka sisältävät perusteena olevia tosiseikkoja tai oikeudellisia seikkoja.

               2.   Tietosuojavastaava voi pyytää rajoituksen uudelleentarkastelua. Tietosuojavastaavalle on ilmoitettava pyydetyn uudelleentarkastelun tuloksista.

               3.   Tietojenvaihto tietosuojavastaavan kanssa on kirjattava asianmukaisella tavalla koko menettelyn ajan.

            9 artikla
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tehty Brysselissä 7 päivänä helmikuuta 2019.

                  Komission puolesta

                  Puheenjohtaja

               Jean-Claude JUNCKER

            (1)  Komission päätös (EU, Euratom) 2015/443, annettu 13 päivänä maaliskuuta 2015, turvallisuudesta komissiossa (EUVL L 72, 17.3.2015, s. 41).

            (2)  Asiakirjojen säilytystä komissiossa säännellään yhteisellä säilytysluettelolla. Se on säilytysaikataulun muotoinen sääntelyasiakirja (viimeisin versio on SEC(2012)713), jossa on määritelty komission eri asiakirjatyyppien säilytysajat.

            (3)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).

            (4)  Euroopan parlamentin ja neuvoston asetus (EU) 2016/794, annettu 11 päivänä toukokuuta 2016, Euroopan unionin lainvalvontayhteistyövirastosta (Europol) sekä neuvoston päätösten 2009/371/YOS, 2009/934/YOS, 2009/935/YOS, 2009/936/YOS ja 2009/968/YOS korvaamisesta ja kumoamisesta (EUVL L 135, 24.5.2016, s. 53).

            (5)  Neuvoston asetus (EU) 2017/1939, annettu 12 päivänä lokakuuta 2017, tiiviimmän yhteistyön toteuttamisesta Euroopan syyttäjänviraston (EPPO) perustamisessa (EUVL L 283, 31.10.2017, s. 1).

            (6)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).

            (7)  Euroopan parlamentin ja neuvoston direktiivi (EU) 2016/680, annettu 27 päivänä huhtikuuta 2016, luonnollisten henkilöiden suojelusta toimivaltaisten viranomaisten suorittamassa henkilötietojen käsittelyssä rikosten ennalta estämistä, tutkimista, paljastamista tai rikoksiin liittyviä syytetoimia tai rikosoikeudellisten seuraamusten täytäntöönpanoa varten sekä näiden tietojen vapaasta liikkuvuudesta ja neuvoston puitepäätöksen 2008/977/YOS kumoamisesta (EUVL L 119, 4.5.2016, s. 89).


title: Neuvoston päätös (EU) 2019/304, annettu 18 päivänä helmikuuta 2019, Ison-Britannian ja Pohjois-Irlannin Yhdistyneen kuningaskunnan ilmoituksesta halustaan olla enää osallistumatta joihinkin maahanmuuttoalan yhteyshenkilöverkoston perustamisesta annettuun neuvoston asetukseen (EY) N:o 377/2004 sisältyviin Schengenin säännöstön määräyksiin

text:
                  22.2.2019

                  FI

                  Euroopan unionin virallinen lehti

                  L 51/7

         NEUVOSTON PÄÄTÖS (EU) 2019/304,
         annettu 18 päivänä helmikuuta 2019,
         Ison-Britannian ja Pohjois-Irlannin Yhdistyneen kuningaskunnan ilmoituksesta halustaan olla enää osallistumatta joihinkin maahanmuuttoalan yhteyshenkilöverkoston perustamisesta annettuun neuvoston asetukseen (EY) N:o 377/2004 sisältyviin Schengenin säännöstön määräyksiin
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen,
         ottaa huomioon Euroopan unionin toiminnasta tehdyn sopimuksen,
         ottaa huomioon Euroopan komission ehdotuksen,
         ottaa huomioon Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn, osaksi Euroopan unionia sisällytetystä Schengenin säännöstöstä tehdyn pöytäkirjan N:o 19 ja erityisesti sen 5 artiklan 3 kohdan,
         ottaa huomioon Ison-Britannian ja Pohjois-Irlannin Yhdistyneen kuningaskunnan hallituksen 1 päivänä lokakuuta 2018 päivätyllä kirjeellä neuvoston puheenjohtajalle toimittaman, osaksi Euroopan unionia sisällytetystä Schengenin säännöstöstä tehdyn pöytäkirjan N:o 19 5 artiklan 2 kohdan mukaisen ilmoituksen halustaan olla osallistumatta ehdotukseen Euroopan parlamentin ja neuvoston asetukseksi maahanmuuttoalan eurooppalaisen yhteyshenkilöverkoston perustamisesta,
         sekä katsoo seuraavaa:

                     (1)

                     Yhdistynyt kuningaskunta on osallistunut neuvoston asetukseen (EY) N:o 377/2004 (1), sellaisena kuin se on muutettuna 5 päivänä huhtikuuta 2011 annetulla Euroopan parlamentin ja neuvoston asetuksella (EU) N:o 493/2011 (2).

                     (2)

                     Yhdistynyt kuningaskunta ilmoitti neuvoston puheenjohtajalle 1 päivänä lokakuuta 2018 eli vaaditussa kolmen kuukauden määräajassa halustaan olla osallistumatta asetuksen (EY) N:o 377/2004 uudelleenlaaditun tekstin hyväksymiseen sellaisena kuin komissio sitä ehdotti 16 päivänä toukokuuta 2018 ja neuvosto sen vastaanotti kaikilla vaadituilla kielillä 2 päivänä heinäkuuta 2018.

                     (3)

                     Asetuksen (EY) N:o 377/2004 tarkoituksena on tehostaa yhteistyötä kolmansiin maihin lähetettyjen maahanmuuttoalan yhteyshenkilöiden välillä erityisesti asettamalla velvollisuus luoda maahanmuuttoalan yhteyshenkilöiden paikallisia tai alueellisia verkostoja ja edistämällä erityisen sähköisen välineen käyttöä tietojen säännölliseen vaihtamiseen paikallisten verkostojen sisällä sekä ottamalla käyttöön raportointijärjestelmä, jossa puheenjohtajavaltio raportoi kahdesti vuodessa maahanmuuttoalan yhteyshenkilöiden verkostojen toiminnasta, mutta siinä ei edellytetä operatiivisten järjestelmien käyttöä eikä se ole suoraan vuorovaikutuksessa muiden Schengenin säännöstöön sisältyvien oikeudellisten välineiden säännösten kanssa.

                     (4)

                     Toukokuun 16 päivänä 2018 annetulla asetuksen (EY) N:o 377/2004 uudelleenlaadintaa koskevalla ehdotuksella pyritään lisäämään maahanmuuttoalan yhteyshenkilöiden välistä koordinointia ja optimoimaan maahanmuuttoalan yhteyshenkilöiden käyttö, mukaan lukien kolmansiin maihin lähetetyt uudet eurooppalaiset yhteyshenkilöt, jotta voidaan toteuttaa tehokkaammin EU:n muuttoliikeasioiden painopisteisiin liittyviä toimia, eikä ehdotus poikkea luonteeltaan nykyisestä asetuksesta (EY) N:o 377/2004 siltä osin kuin on kyse sen erityisestä vuorovaikutuksesta Schengenin säännöstön muiden osien kanssa.

                     (5)

                     Samoin kuin nykyinen asetus (EY) N:o 377/2004, asetuksen (EY) N:o 377/2004 uudelleenlaadintaa koskeva ehdotus on siten katsottavissa Schengenin säännöstöön sisältyväksi itsenäiseksi toimenpiteeksi, joka ei ole toiminnallisesti vuorovaikutuksessa muiden Schengenin säännöstöön sisältyvien oikeudellisten välineiden kanssa.

                     (6)

                     Tässä poikkeustapauksessa ja ottaen huomioon nykyisen asetuksen (EY) N:o 377/2004 itsenäinen luonne Schengenin säännöstön sisällä voidaan katsoa, että jos Yhdistynyt kuningaskunta ei enää osallistu nykyiseen asetukseen tai sen myöhempiin muutoksiin, mutta osallistuu edelleen niihin jäljellä oleviin Schengenin säännöstön osiin, joihin se tällä hetkellä osallistuu neuvoston päätöksen 2000/365/EY (3) nojalla, näin varmistettaisiin Yhdistyneen kuningaskunnan mahdollisimman laaja osallistuminen vahingoittamatta vakavasti muiden Schengenin säännöstön osien käytännön toimintaa ja kunnioittaen niiden johdonmukaisuutta.

                     (7)

                     Pöytäkirjan N:o 19 5 artiklan 3 kohdan mukaisesti päätöksen 2000/365/EY 8 artiklan 2 kohtaa olisi sen vuoksi lakattava soveltamasta asetuksen (EY) N:o 377/2004 uudelleenlaaditun tekstin voimaantulosta alkaen Ison-Britannian ja Pohjois-Irlannin yhdistyneeseen kuningaskuntaan siltä osin kuin on kyse nykyisestä asetuksesta (EY) N:o 377/2004 ja sen mahdollisista myöhemmistä muutoksista, mukaan lukien asetuksen (EY) N:o 377/2004 uudelleenlaadintaa koskeva ehdotus.

                     (8)

                     Tämän johdosta myös neuvoston päätöksen 2004/926/EY (4) liitteessä I olevaa 6 kohtaa olisi pöytäkirjan N:o 19 5 artiklan 3 kohdan mukaisesti lakattava soveltamasta ehdotetun uudelleenlaaditun tekstin voimaantulosta alkaen siltä osin kuin on kyse asetuksesta (EY) N:o 377/2004,

               ON HYVÄKSYNYT TÄMÄN PÄÄTÖKSEN:

            1 artikla
            Päätöstä 2000/365/EY ja päätöksen 2004/926/EY liitteessä I olevaa 6 kohtaa lakataan soveltamasta Ison-Britannian ja Pohjois-Irlannin yhdistyneeseen kuningaskuntaan siltä osin kuin on kyse neuvoston asetuksesta (EY) N:o 377/2004 ja sen mahdollisista myöhemmistä muutoksista maahanmuuttoalan eurooppalaisen yhteyshenkilöverkoston perustamisesta annetun Euroopan parlamentin ja neuvoston asetuksen ehdotetun uudelleenlaaditun tekstin voimaantulopäivästä alkaen.

            2 artikla
            Tämä päätös tulee voimaan sitä päivää seuraavan päivänä, jona se julkaistaan Euroopan unionin virallisessa lehdessä.

            Tehty Brysselissä 18 päivänä helmikuuta 2019.

                  Neuvoston puolesta

                  Puheenjohtaja

               F. MOGHERINI

            (1)  Neuvoston asetus (EY) N:o 377/2004, annettu 19 päivänä helmikuuta 2004, maahanmuuttoalan yhteyshenkilöverkoston perustamisesta (EUVL L 64, 2.3.2004, s. 1).

            (2)  Euroopan parlamentin ja neuvoston asetus (EU) N:o 493/2011, annettu 5 päivänä huhtikuuta 2011, maahanmuuttoalan yhteyshenkilöverkoston perustamisesta annetun neuvoston asetuksen (EY) N:o 377/2004 muuttamisesta (EUVL L 141, 27.5.2011, s. 13).

            (3)  Neuvoston päätös 2000/365/EY, tehty 29 päivänä toukokuuta 2000, Ison-Britannian ja Pohjois-Irlannin yhdistyneen kuningaskunnan pyynnöstä saada osallistua joihinkin Schengenin säännöstön määräyksiin (EYVL L 131, 1.6.2000, s. 43).

            (4)  Neuvoston päätös 2004/926/EY, tehty 22 päivänä joulukuuta 2004, Schengenin säännöstön osien voimaansaattamisesta Ison-Britannian ja Pohjois-Irlannin yhdistyneessä kuningaskunnassa (EUVL L 395, 31.12.2004, s. 70).


title: Neuvoston päätös (EU) 2019/380, annettu 4 päivänä maaliskuuta 2019, ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) ja liitteen XIX (Kuluttajansuoja) muuttamiseen (ETA:n kannalta merkityksellinen teksti.)

text:
                  11.3.2019

                  FI

                  Euroopan unionin virallinen lehti

                  L 69/43

         NEUVOSTON PÄÄTÖS (EU) 2019/380,
         annettu 4 päivänä maaliskuuta 2019,
         ETA:n sekakomiteassa Euroopan unionin puolesta esitettävästä kannasta ETA-sopimuksen liitteen IX (Rahoituspalvelut) ja liitteen XIX (Kuluttajansuoja) muuttamiseen
         (ETA:n kannalta merkityksellinen teksti)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 114 artiklan yhdessä sen 218 artiklan 9 kohdan kanssa,
         ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Euroopan talousalueesta tehty sopimus (2), jäljempänä ’ETA-sopimus’, tuli voimaan 1 päivänä tammikuuta 1994.

                     (2)

                     ETA-sopimuksen 98 artiklan mukaan ETA:n sekakomitea voi päättää muuttaa muun muassa ETA-sopimuksen liitettä IX (Rahoituspalvelut) ja liitettä XIX (Kuluttajansuoja).

                     (3)

                     Euroopan parlamentin ja neuvoston direktiivi 2014/17/EU (3) olisi otettava osaksi ETA-sopimusta.

                     (4)

                     ETA-sopimuksen liitteetIX ja XIX olisi sen vuoksi muutettava.

                     (5)

                     Unionin kannan ETA:n sekakomiteassa olisi sen vuoksi perustuttava tähän liitettyyn päätösluonnokseen,

               ON HYVÄKSYNYT TÄMÄN PÄÄTÖKSEN:

            1 artikla
            ETA:n sekakomiteassa unionin puolesta esitettävä kanta ETA-sopimuksen liitteen IX (Rahoituspalvelut) ja liitteen XIX (Kuluttajansuoja) ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.

            2 artikla
            Tämä päätös tulee voimaan päivänä, jona se hyväksytään.

            Tehty Brysselissä 4 päivänä maaliskuuta 2019.

                  Neuvoston puolesta

                  Puheenjohtaja

               A. ANTON

            (1)  EYVL L 305, 30.11.1994, s. 6.

            (2)  EYVL L 1, 3.1.1994, s. 3.

            (3)  Euroopan parlamentin ja neuvoston direktiivi 2014/17/ЕU, annettu 4 päivänä helmikuuta 2014, kuluttajille tarkoitetuista kiinteää asunto-omaisuutta koskevista luottosopimuksista ja direktiivien 2008/48/EY ja 2013/36/EU sekä asetuksen (EU) N:o 1093/2010 muuttamisesta (EUVL L 60, 28.2.2014, s. 34).

            LUONNOS
            ETA:N SEKAKOMITEAN PÄÄTÖS N:o …/2019
            annettu … päivänä …kuuta …,
            ETA-sopimuksen liitteen IX (Rahoituspalvelut) ja liitteen XIX (Kuluttajansuoja) muuttamisesta
            ETA:N SEKAKOMITEA, joka
            ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,
            sekä katsoo seuraavaa:

                        (1)

                        Kuluttajille tarkoitetuista kiinteää asunto-omaisuutta koskevista luottosopimuksista ja direktiivien 2008/48/EY ja 2013/36/EU sekä asetuksen (EU) N:o 1093/2010 muuttamisesta 4 päivänä helmikuuta 2014 annettu Euroopan parlamentin ja neuvoston direktiivi 2014/17/ЕU (1), sellaisena kuin se on oikaistuna EUVL:ssä L 246, 23.9.2015, s. 11, olisi otettava osaksi ETA-sopimusta.

                        (2)

                        ETA-sopimuksen liitteet IX ja XIX olisi sen vuoksi muutettava,

                  ON HYVÄKSYNYT TÄMÄN PÄÄTÖKSEN:

               1 artikla
               Muutetaan ETA-sopimuksen liite IX seuraavasti:

                           1.

                           Lisätään 31 g kohtaan (Euroopan parlamentin ja neuvoston asetus (EU) N:o 1093/2010) luetelmakohta seuraavasti:

                                       ”—

                                          32014 L 0017: Euroopan parlamentin ja neuvoston direktiivi 2014/17/EU, annettu 4 päivänä helmikuuta 2014 (EUVL L 60, 28.2.2014, s. 34), sellaisena kuin se on oikaistuna EUVL:ssä L 246, 23.9.2015, s. 11”.

                           2.

                           Lisätään 31i kohdan (Euroopan parlamentin ja neuvoston asetus (EU) N:o 1095/2010) jälkeen kohta seuraavasti:

                                       ”31j.

                                          32014 L 0017: Euroopan parlamentin ja neuvoston direktiivi 2014/17/ЕU, annettu 4 päivänä helmikuuta 2014, kuluttajille tarkoitetuista kiinteää asunto-omaisuutta koskevista luottosopimuksista ja direktiivien 2008/48/EY ja 2013/36/EU sekä asetuksen (EU) N:o 1093/2010 muuttamisesta (EUVL L 60, 28.2.2014, s. 34), sellaisena kuin se on oikaistuna EUVL:ssä L 246, 23.9.2015, s. 11.
                                       Tätä sopimusta sovellettaessa direktiivin säännöksiä koskevat seuraavat mukautukset:

                                                   a)

                                                   Sen estämättä, mitä tämän sopimuksen pöytäkirjassa 1 määrätään, ja jollei tässä sopimuksessa toisin määrätä, ilmauksilla ”jäsenvaltio(t)” ja ”toimivaltaiset viranomaiset” tarkoitetaan direktiivissä säädetyn lisäksi EFTA-valtioita ja niiden toimivaltaisia viranomaisia.

                                                   b)

                                                   Lisätään 5 artiklan 3 kohdan b alakohdassa ilmaisun ”Euroopan valvontaviranomaisen (Euroopan pankkiviranomainen) (EPV)” jälkeen ilmaisu ”tai tapauksen mukaan EFTAn valvontaviranomaisen”.

                                                   c)

                                                   12 artiklan 3 kohdassa ja 27 artiklan 3 kohdassa olevalla ilmaisulla ”20 päivänä maaliskuuta 2014” tarkoitetaan EFTA-valtioiden osalta ilmaisua ”…päivänä …kuuta … annetun ETA:n sekakomitean päätöksen N:o …/… [tämä päätös] voimaantulopäivänä”, molemmat ilmaisut asiaankuuluvassa sijamuodossa.

                                                   d)

                                                   14 artiklan 5 kohdassa olevalla ilmaisulla ”20 päivänä maaliskuuta 2014” tarkoitetaan EFTA-valtioiden osalta ilmaisua ”… päivänä …kuuta … annetun ETA:n sekakomitean päätöksen N:o …/… [tämä päätös] voimaantulopäivänä” ja ilmaisulla ”21 päivään maaliskuuta 2019 saakka” ilmaisua ”vielä viiden vuoden ajan”.

                                                   e)

                                                   Lisätään 26 artiklan 2 kohtaan alakohta seuraavasti:
                                                   ”Liechtenstein vapautetaan 26 artiklan 2 kohdassa vaaditusta tilastollisesta seurannasta.”

                                                   f)

                                                   Korvataan 34 artiklan 2 kohdan viidennessä alakohdassa ja 4 kohdan b alakohdassa ilmaisu ”EPV voi toimia” ilmaisulla ”EPV tai, tapauksen mukaan, EFTAn valvontaviranomainen voi toimia”.

                                                   g)

                                                   Korvataan 37 artiklassa ilmaisu ”EPV voi toimia sille kyseisellä artiklalla annettujen valtuuksien mukaisesti, ja kaikki EPV:n kyseisen artiklan mukaisesti tekemät sitovat päätökset” ilmaisulla ”EPV tai, tapauksen mukaan, EFTAn valvontaviranomainen voi toimia sille kyseisellä artiklalla annettujen valtuuksien mukaisesti, ja kaikki EPV:n tai, tapauksen mukaan, EFTAn valvontaviranomaisen, kyseisen artiklan mukaisesti tekemät sitovat päätökset”.

                                                   h)

                                                   Korvataan 43 artiklassa EFTA-valtioiden osalta ilmaisut ”21 päivää maaliskuuta 2016” ja ”20 päivää maaliskuuta 2014” ilmaisulla ”… päivänä …kuuta … annetun ETA:n sekakomitean päätöksen N:o …/… [tämä päätös] voimaantulopäivää” sekä ilmaisu ”21 päivään maaliskuuta 2017 saakka” ilmaisulla ”yhden vuoden ajan … päivänä …kuuta … annetun ETA:n sekakomitean päätöksen N:o …/… [tämä päätös] voimaantulopäivästä” ja ilmaisu ”21 päivästä maaliskuuta 2017” ilmaisulla ”yhden vuoden kuluttua … päivänä …kuuta … annetun ETA:n sekakomitean päätöksen N:o …/… [tämä päätös] voimaantulopäivästä”.”

               2 artikla
               Lisätään ETA-sopimuksen liitteessä XIX olevaan 7h kohtaan (Euroopan parlamentin ja neuvoston direktiivi 2008/48/EY) luetelmakohta seuraavasti:

                           ”—

                              32014 L 0017: Euroopan parlamentin ja neuvoston direktiivi 2014/17/EU, annettu 4 päivänä helmikuuta 2014 (EUVL L 60, 28.2.2014, s. 34), sellaisena kuin se on oikaistuna EUVL:ssä L 246, 23.9.2015, s. 11”.

               3 artikla
               Direktiivin 2014/17/EU, sellaisena kuin se on oikaistuna EUVL:ssä L 246, 23.9.2015, s. 11, islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.

               4 artikla
               Tämä päätös tulee voimaan [… päivänä …kuuta …], jos kaikki ETA-sopimuksen 103 artiklan 1 kohdan mukaiset ilmoitukset on tehty (*1).

               5 artikla
               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä

                     ETA:n sekakomitean puolesta

                     Puheenjohtaja

                     ETA:n sekakomitean sihteerit

               (1)  EUVL L 60, 28.2.2014, s. 34.

               (*1)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Neuvoston päätös (EU) 2019/381, annettu 4 päivänä maaliskuuta 2019, ETA:n sekakomiteassa Euroopan unionin puolesta esitettävästä kannasta ETA-sopimuksen liitteen II (Tekniset määräykset, standardit, testaus ja varmentaminen) ja liitteen XI (Sähköinen viestintä, audiovisuaaliset palvelut ja tietoyhteiskunta) muuttamiseen (ETA:n kannalta merkityksellinen teksti.)

text:
                  11.3.2019

                  FI

                  Euroopan unionin virallinen lehti

                  L 69/46

         NEUVOSTON PÄÄTÖS (EU) 2019/381,
         annettu 4 päivänä maaliskuuta 2019,
         ETA:n sekakomiteassa Euroopan unionin puolesta esitettävästä kannasta ETA-sopimuksen liitteen II (Tekniset määräykset, standardit, testaus ja varmentaminen) ja liitteen XI (Sähköinen viestintä, audiovisuaaliset palvelut ja tietoyhteiskunta) muuttamiseen
         (ETA:n kannalta merkityksellinen teksti)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43, 114 ja 337 artiklan yhdessä sen 218 artiklan 9 kohdan kanssa,
         ottaa huomioon Euroopan talousalueesta tehdyn sopimuksen soveltamista koskevista yksityiskohtaisista säännöistä 28 päivänä marraskuuta 1994 annetun neuvoston asetuksen (EY) N:o 2894/94 (1) ja erityisesti sen 1 artiklan 3 kohdan,
         ottaa huomioon Euroopan komission ehdotuksen,
         sekä katsoo seuraavaa:

                     (1)

                     Sopimus Euroopan talousalueesta (2), jäljempänä ’ETA-sopimus’, tuli voimaan 1 päivänä tammikuuta 1994.

                     (2)

                     ETA-sopimuksen 98 artiklan mukaan ETA:n sekakomitea voi päättää muuttaa muun muassa kyseisen sopimuksen liitettä II (Tekniset määräykset, standardit, testaus ja varmentaminen) ja liitettä XI (Sähköinen viestintä, audiovisuaaliset palvelut ja tietoyhteiskunta).

                     (3)

                     Euroopan parlamentin ja neuvoston direktiivi (EU) 2015/1535 (3) olisi otettava osaksi ETA-sopimusta.

                     (4)

                     ETA-sopimuksen liitteet II ja XI olisi sen vuoksi muutettava.

                     (5)

                     Unionin kannan ETA:n sekakomiteassa olisi sen vuoksi perustuttava tähän liitettyyn päätösluonnokseen,

               ON HYVÄKSYNYT TÄMÄN PÄÄTÖKSEN:

            1 artikla
            ETA:n sekakomiteassa unionin puolesta esitettävä kanta ETA-sopimuksen liitteen II (Tekniset määräykset, standardit, testaus ja varmentaminen) ja liitteen XI (Sähköinen viestintä, audiovisuaaliset palvelut ja tietoyhteiskunta) ehdotettuun muuttamiseen perustuu tähän päätökseen liitettyyn ETA:n sekakomitean päätösluonnokseen.

            2 artikla
            Tämä päätös tulee voimaan päivänä, jona se hyväksytään.

            Tehty Brysselissä 4 päivänä maaliskuuta 2019.

                  Neuvoston puolesta

                  Puheenjohtaja

               A. ANTON

            (1)  EYVL L 305, 30.11.1994, s. 6.

            (2)  EYVL L 1, 3.1.1994, s. 3.

            (3)  Euroopan parlamentin ja neuvoston direktiivi (EU) 2015/1535, annettu 9 päivänä syyskuuta 2015, teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä (EUVL L 241, 17.9.2015, s. 1).

            LUONNOS
            ETA:N SEKAKOMITEAN PÄÄTÖS N:o …/2019,
            annettu … päivänä …kuuta …,
            ETA-sopimuksen liitteen II (Tekniset määräykset, standardit, testaus ja varmentaminen) ja liitteen XI (Sähköinen viestintä, audiovisuaaliset palvelut ja tietoyhteiskunta) muuttamisesta
            ETA:N SEKAKOMITEA, joka
            ottaa huomioon Euroopan talousalueesta tehdyn sopimuksen, jäljempänä ’ETA-sopimus’, ja erityisesti sen 98 artiklan,
            sekä katsoo seuraavaa:

                        (1)

                        Teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä 9 päivänä syyskuuta 2015 annettu Euroopan parlamentin ja neuvoston direktiivi (EU) 2015/1535 (1) olisi otettava osaksi ETA-sopimusta.

                        (2)

                        Direktiivillä (EU) 2015/1535 kumotaan Euroopan parlamentin ja neuvoston direktiivi 98/34/EY (2), sellaisena kuin se on muutettuna Euroopan parlamentin ja neuvoston direktiivillä 98/48/EY (3), joka on otettu osaksi ETA-sopimusta ja joka olisi sen vuoksi poistettava ETA-sopimuksesta.

                        (3)

                        EFTA-valtiot voivat antaa huomautuksia ja yksityiskohtaisia lausuntoja muiden EFTA-valtioiden ilmoittamista teknistä määräystä koskevista ehdotuksista, mutta ne voivat esittää ainoastaan huomautuksia unionin jäsenvaltioiden ilmoittamista teknistä määräystä koskevista ehdotuksista ja päinvastoin.

                        (4)

                        ETA-sopimuksen liitteet II ja XI olisi sen vuoksi muutettava,

                  ON HYVÄKSYNYT TÄMÄN PÄÄTÖKSEN:

               1 artikla
               Korvataan ETA-sopimuksen liitteessä II olevan XIX luvun 1 kohta (Euroopan parlamentin ja neuvoston direktiivi 98/34/EY) seuraavasti:
               ”32015 L 1535: Euroopan parlamentin ja neuvoston direktiivi (EU) 2015/1535, annettu 9 päivänä syyskuuta 2015, teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä (EUVL L 241, 17.9.2015, s. 1).
               Tätä sopimusta sovellettaessa direktiivin säännöksiä koskevat seuraavat mukautukset:

                           a)

                           Korvataan 1 artiklan 1 kohdan c alakohdan toinen alakohta seuraavasti:
                           ”Käsite ’tekninen eritelmä’ sisältää myös tuotantomenetelmät ja -prosessit, jotka liittyvät elintarvikkeeksi ja rehuiksi tarkoitettuihin tuotteisiin sekä lääkkeisiin, sellaisena kuin ne määritellään direktiivin 2001/83/EY 1 artiklassa (sellaisena kuin se on sisällytetty sopimuksen liitteessä II olevan XIII luvun 15 q kohtaan 25 päivänä kesäkuuta 2002 tehdyllä ETA:n sekakomitean päätöksellä N:o 82/2002 (4)), sekä muihin tuotteisiin liittyvät tuotantomenetelmät ja -prosessit, silloin kun niillä on vaikutusta näiden tuotteiden ominaisuuksiin;”.

                           b)

                           Lisätään 5 artiklan 1 kohdan ensimmäiseen alakohtaan seuraava:
                           ”Ilmoitetun teknistä määräystä koskevan ehdotuksen koko tekstin on oltava saatavilla alkuperäiskielellä ja jollekin unionin virallisista kielistä tehtynä täysimittaisena käännöksenä.”

                           c)

                           Lisätään 5 artiklan 1 kohtaan alakohta seuraavasti:
                           ”Unionin puolesta toimiva komissio sekä EFTAn valvontaviranomainen tai EFTA-valtiot EFTAn valvontaviranomaisen välityksellä voivat pyytää lisätietoja ilmoitetusta teknistä määräystä koskevasta ehdotuksesta.”

                           d)

                           Lisätään 5 artiklan 2 kohtaan alakohta seuraavasti:
                           ”EFTAn valvontaviranomainen toimittaa EFTA-valtioiden huomautukset komissiolle yhtenä yhtenäisenä tiedonantona ja komissio toimittaa unionin huomautukset EFTAn valvontaviranomaiselle.”

                           e)

                           Ilmaisut ”jäsenvaltio” ja ”komissio” 6 artiklan 1, 2 ja 7 kohdassa korvataan ilmaisuilla ”EFTA-valtio” ja ”EFTAn valvontaviranomainen”.

                           f)

                           Direktiivin 6 artiklan 3, 4, 5 ja 6 kohtaa ei sovelleta.”

               2 artikla
               Korvataan ETA-sopimuksen liitteessä XI olevan 5i kohdan (Euroopan parlamentin ja neuvoston direktiivi 98/34/EY) teksti seuraavasti:
               ”32015 L 1535: Euroopan parlamentin ja neuvoston direktiivi (EU) 2015/1535, annettu 9 päivänä syyskuuta 2015, teknisiä määräyksiä ja tietoyhteiskunnan palveluja koskevia määräyksiä koskevien tietojen toimittamisessa noudatettavasta menettelystä (EUVL L 241, 17.9.2015, s. 1).
               Tätä sopimusta sovellettaessa direktiivin säännöksiä koskevat seuraavat mukautukset:

                           a)

                           Korvataan 1 artiklan 1 kohdan c alakohdan toinen alakohta seuraavasti:
                           ”Käsite ’tekninen eritelmä’ sisältää myös tuotantomenetelmät ja -prosessit, jotka liittyvät elintarvikkeeksi ja rehuiksi tarkoitettuihin tuotteisiin sekä lääkkeisiin, sellaisena kuin ne määritellään direktiivin 2001/83/EY 1 artiklassa (sellaisena kuin se on sisällytetty sopimuksen liitteessä II olevan XIII luvun 15 q kohtaan 25 päivänä kesäkuuta 2002 tehdyllä ETA:n sekakomitean päätöksellä N:o 82/2002 (5)), sekä muihin tuotteisiin liittyvät tuotantomenetelmät ja -prosessit, silloin kun niillä on vaikutusta näiden tuotteiden ominaisuuksiin;”.

                           b)

                           Lisätään 5 artiklan 1 kohdan ensimmäiseen alakohtaan seuraava:
                           ”Ilmoitetun teknistä määräystä koskevan ehdotuksen koko tekstin on oltava saatavilla alkuperäiskielellä ja jollekin unionin virallisista kielistä tehtynä täysimittaisena käännöksenä.”

                           c)

                           Lisätään 5 artiklan 1 kohtaan alakohta seuraavasti:
                           ”Unionin puolesta toimiva komissio sekä EFTAn valvontaviranomainen tai EFTA-valtiot EFTAn valvontaviranomaisen välityksellä voivat pyytää lisätietoja ilmoitetusta teknistä määräystä koskevasta ehdotuksesta.”

                           d)

                           Lisätään 5 artiklan 2 kohtaan alakohta seuraavasti:
                           ”EFTAn valvontaviranomainen toimittaa EFTA-valtioiden huomautukset komissiolle yhtenä yhtenäisenä tiedonantona ja komissio toimittaa unionin huomautukset EFTAn valvontaviranomaiselle.”

                           e)

                           Ilmaisut ”jäsenvaltio” ja ”komissio” 6 artiklan 1, 2 ja 7 kohdassa korvataan ilmaisuilla ”EFTA-valtio” ja ”EFTAn valvontaviranomainen”.

                           f)

                           Direktiivin 6 artiklan 3, 4, 5 ja 6 kohtaa ei sovelleta.”

               3 artikla
               Direktiivin (EU) 2015/1535 islanniksi ja norjaksi laaditut tekstit, jotka julkaistaan Euroopan unionin virallisen lehden ETA-täydennysosassa, ovat todistusvoimaisia.

               4 artikla
               Tämä päätös tulee voimaan [… päivänä …kuuta …], jos kaikki ETA-sopimuksen 103 artiklan 1 kohdan mukaiset ilmoitukset on tehty (*1).

               5 artikla
               Tämä päätös julkaistaan Euroopan unionin virallisen lehden ETA-osastossa ja ETA-täydennysosassa.

               Tehty Brysselissä

                     ETA:n sekakomitean puolesta

                     Puheenjohtaja

                     ETA:n sekakomitean sihteerit

               (1)  EUVL L 241, 17.9.2015, s. 1.

               (2)  EYVL L 204, 21.7.1998, s. 37.

               (3)  EYVL L 217, 5.8.1998, s. 18.

               (4)  EYVL L 266, 3.10.2002, s. 32, ja ETA-täydennysosa N:o 49, 3.10.2002, s. 22.

               (5)  EYVL L 266, 3.10.2002, s. 32, ja ETA-täydennysosa N:o 49, 3.10.2002, s. 22.

               (*1)  [Valtiosäännön asettamista vaatimuksista ei ole ilmoitettu.] [Valtiosäännön asettamista vaatimuksista on ilmoitettu.]


title: Jäsenvaltioiden hallitusten edustajien päätös (EU, Euratom) 2019/383, annettu 6 päivänä maaliskuuta 2019, unionin yleisen tuomioistuimen tuomarin nimittämisestä

text:
                  11.3.2019

                  FI

                  Euroopan unionin virallinen lehti

                  L 69/51

         JÄSENVALTIOIDEN HALLITUSTEN EDUSTAJIEN PÄÄTÖS (EU, Euratom) 2019/383,
         annettu 6 päivänä maaliskuuta 2019,
         unionin yleisen tuomioistuimen tuomarin nimittämisestä
         EUROOPAN UNIONIN JÄSENVALTIOIDEN HALLITUSTEN EDUSTAJAT, jotka
         ottavat huomioon Euroopan unionista tehdyn sopimuksen ja erityisesti sen 19 artiklan,
         ottavat huomioon Euroopan unionin toiminnasta tehdyn sopimuksen ja erityisesti sen 254 ja 255 artiklan,
         ottavat huomioon Euroopan atomienergiayhteisön perustamissopimuksen ja erityisesti sen 106 A artiklan 1 kohdan,
         sekä katsovat seuraavaa:

                     (1)

                     Euroopan unionin tuomioistuimen perussäännöstä tehdyn pöytäkirjan N:o 3, sellaisena kuin se on muutettuna Euroopan parlamentin ja neuvoston asetuksella (EU, Euratom) 2015/2422 (1), 48 artiklassa määrätään, että unionin yleisessä tuomioistuimessa on kaksi tuomaria jäsenvaltiota kohti 1 päivästä syyskuuta 2019.

                     (2)

                     Mainitun asetuksen 2 artiklan c alakohdassa säädetään, että yhdeksästä 1 päivästä syyskuuta 2019 nimitettävästä uudesta tuomarista neljän toimikausi päättyy 31 päivänä elokuuta 2022. Nämä neljä tuomaria valitaan siten, että neljän jäsenvaltion hallitukset asettavat ehdolle kaksi tuomaria, kun osa unionin yleisen tuomioistuimen tuomareista vaihtuu vuonna 2022.

                     (3)

                     Tuula Riitta PYNNÄÄ on ehdotettu ehdokkaaksi unionin yleisen tuomioistuimen uuteen tuomarin virkaan.

                     (5)

                     Euroopan unionin toiminnasta tehdyn sopimuksen 255 artiklalla perustettu komitea on antanut lausuntonsa Tuula Riitta PYNNÄN soveltuvuudesta unionin yleisen tuomioistuimen tuomarin tehtävään,

               OVAT HYVÄKSYNEET TÄMÄN PÄÄTÖKSEN:

            1 artikla
            Nimitetään Tuula Riitta PYNNÄ unionin yleisen tuomioistuimen tuomariksi 1 päivänä syyskuuta 2019 alkavaksi ja 31 päivänä elokuuta 2022 päättyväksi kaudeksi.

            2 artikla
            Tämä päätös tulee voimaan sinä päivänä, jona se julkaistaan Euroopan unionin virallisessa lehdessä.

            Tehty Brysselissä 6 päivänä maaliskuuta 2019.

                  Puheenjohtaja

               L. ODOBESCU

            (1)  Euroopan parlamentin ja neuvoston asetus (EU, Euratom) 2015/2422, annettu 16 päivänä joulukuuta 2015, Euroopan unionin tuomioistuimen perussäännöstä tehdyn pöytäkirjan N:o 3 muuttamisesta (EUVL L 341, 24.12.2015, s. 14).


title: Neuvoston päätös (EU) 2019/407, annettu 4 päivänä maaliskuuta 2019, sääntelemättömän aavan meren kalastuksen ehkäisemiseksi Pohjoisen jäämeren keskiosassa tehdyn sopimuksen tekemisestä Euroopan unionin puolesta

text:
                  15.3.2019

                  FI

                  Euroopan unionin virallinen lehti

                  L 73/1

         NEUVOSTON PÄÄTÖS (EU) 2019/407,
         annettu 4 päivänä maaliskuuta 2019,
         sääntelemättömän aavan meren kalastuksen ehkäisemiseksi Pohjoisen jäämeren keskiosassa tehdyn sopimuksen tekemisestä Euroopan unionin puolesta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 43 artiklan yhdessä sen 218 artiklan 6 kohdan toisen alakohdan a alakohdan v alakohdan kanssa,
         ottaa huomioon Euroopan komission ehdotuksen,
         ottaa huomioon Euroopan parlamentin hyväksynnän (1),
         sekä katsoo seuraavaa:

                     (1)

                     Unionilla on yhteisen kalastuspolitiikan nojalla yksinomainen toimivalta toteuttaa toimenpiteitä meren elollisten luonnonvarojen säilyttämiseksi sekä tehdä alaan liittyviä sopimuksia kolmansien maiden ja kansainvälisten järjestöjen kanssa.

                     (2)

                     Neuvoston päätösten 98/392/EY (2) ja 98/414/EY (3) nojalla unioni on sopimuspuolena 10 päivänä joulukuuta 1982 tehdyssä Yhdistyneiden Kansakuntien merioikeusyleissopimuksessa, jäljempänä ”yleissopimus”, ja hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta tehdyssä sopimuksessa, jäljempänä ”kalakantasopimus”. Sekä yleissopimuksessa että kalakantasopimuksessa edellytetään kaikkien valtioiden tekevän yhteistyötä meren elollisten luonnonvarojen säilyttämiseksi ja hoitamiseksi. Sopimuksella sääntelemättömän aavan meren kalastuksen ehkäisemiseksi Pohjoisen jäämeren keskiosassa, jäljempänä ”sopimus”, täytetään tämä velvoite.

                     (3)

                     Euroopan parlamentin ja neuvoston asetuksen (EU) N:o 1380/2013 (4) mukaan unioni harjoittaa ulkoisia kalastussuhteitaan kansainvälisten velvoitteiden ja kalastuspolitiikan tavoitteiden sekä kyseisen asetuksen 2 ja 3 artiklassa asetettujen tavoitteiden ja periaatteiden mukaisesti, jotta voidaan varmistaa meren elollisten luonnonvarojen ja meriympäristön kestävä hyödyntäminen, hoito ja säilyttäminen. Sopimus on kyseisten tavoitteiden mukainen.

                     (4)

                     Neuvosto valtuutti 31 päivänä maaliskuuta 2016 komission neuvottelemaan unionin puolesta kansainvälisen sopimuksen sääntelemättömän aavan meren kalastuksen ehkäisemiseksi Pohjoisen jäämeren keskiosassa. Neuvottelut saatettiin menestyksekkäästi päätökseen 30 päivänä marraskuuta 2017. Neuvoston päätöksen (EU) 2018/1257 (5) mukaisesti sopimus sääntelemättömän aavan meren kalastuksen ehkäisemiseksi Pohjoisen jäämeren keskiosassa allekirjoitettiin 3 päivänä lokakuuta 2018 sillä varauksella, että sopimuksen tekeminen saatetaan päätökseen myöhemmin.

                     (5)

                     Sopimuksen osapuoleksi tuleminen tuo yhdenmukaisuutta lähestymistapaan, jota unioni soveltaa meren elollisten luonnonvarojen säilyttämiseen kaikilla valtamerillä, sekä lujittaa unionin sitoutumista meren elollisten luonnonvarojen pitkän aikavälin säilyttämiseen ja kestävään käyttöön maailmanlaajuisesti, ja on sen vuoksi unionin etujen mukainen.

                     (6)

                     Sopimus olisi hyväksyttävä,

               ON HYVÄKSYNYT TÄMÄN PÄÄTÖKSEN:

            1 artikla
            Hyväksytään sopimus sääntelemättömän aavan meren kalastuksen ehkäisemiseksi Pohjoisen jäämeren keskiosassa, jäljempänä ”sopimus”, unionin puolesta.
            Sopimuksen teksti on liitetty tähän päätökseen.

            2 artikla
            Neuvoston puheenjohtaja nimeää yhden tai useamman henkilön, jolla on oikeus tallettaa sopimuksen 15 artiklassa määrätyt hyväksymiskirjat unionin puolesta.

            3 artikla
            Tämä päätös tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

            Tehty Brysselissä 4 päivänä maaliskuuta 2019.

                  Neuvoston puolesta

                  Puheenjohtaja

               A. ANTON

            (1)  Hyväksyntä annettu 12. helmikuuta 2019 (ei vielä julkaistu virallisessa lehdessä).

            (2)  Neuvoston päätös 98/392/EY, tehty 23 päivänä maaliskuuta 1998, 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen ja sen XI osan soveltamiseen liittyvän 28 päivänä heinäkuuta 1994 tehdyn sopimuksen tekemisestä Euroopan yhteisön puolesta (EYVL L 179, 23.6.1998, s. 1).

            (3)  Neuvoston päätös 98/414/EY, tehty 8 päivänä kesäkuuta 1998, hajallaan olevien kalakantojen ja laajasti vaeltavien kalakantojen säilyttämistä ja hoitoa koskevien 10 päivänä joulukuuta 1982 tehdyn Yhdistyneiden Kansakuntien merioikeusyleissopimuksen määräysten täytäntöönpanosta tehdyn sopimuksen ratifioinnista Euroopan yhteisön puolesta (EYVL L 189, 3.7.1998, s. 14).

            (4)  Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

            (5)  Neuvoston päätös (EU) 2018/1257 annettu 18 päivänä syyskuuta 2018, sääntelemättömän aavan meren kalastuksen ehkäisemiseksi Pohjoisen jäämeren keskiosassa tehdyn sopimuksen allekirjoittamisesta Euroopan unionin puolesta (EUVL L 238, 21.9.2018, s. 1).